༄༅༔ འགྱུ་དུས་ཐུན་དྲུག་བཞུགས་སོ༔ དཔལ་སྲོག་གི་བདག་མོ་ལ་ཕྱག་འཚལ་ལོ༔ སྲོག་སྒྲུབ་གནད་ཀྱི་སྤུ་གྲི་འདི་ལ༔ གནད་འདི་མེད་ན་དཔའ་བོ་མཚོན་ཆ་མེད་པ་དང་འདྲ་སྟེ་དོན་མི་འགྲུབ༔ དེས་ན་མན་ངག་འདི་ལ་གཅེས་པར་བྱའོ༔ འདི་ལ་སྤྱི་དོན་རྣམ་པ་ལྔ་སྟེ༔ དང་པོ་དྲག་པོའི་འགྱུ་དུས་བསྟན་པ་དང་གཅིག༔ ཁམས་གཤེད་ལག་ལེན་བསྟན་པ་དང་གཉིས༔ བསད་པའི་དུས་དྲུག་བསྟན་པ་དང་གསུམ༔ ལས་མཇུག་བསྟན་པ་དང་བཞི༔ དགྲ་ཡི་འཆི་དུས་བསྟན་པ་དང་ལྔའོ༔ དང་པོ་དྲག་པོའི་འགྱུ་དུས་བསྟན་པ་ནི༔ ཚེས་གཅིག་གི་སྐྱ་རེངས་ཤར་ནས་ཉི་མ་ཤར་ཚུན་ཆད་ལ་གཙོ་མོ་འགྱུ་སྟེ་འབྱུང་བ་ཤིང་གི་ཁམས་སོ༔ ཉི་མ་དྲོས་ནས་ཕྱེད་ཚུན་ཆད་ལ༔ གཡས་ཀྱི་སྲོག་གཅོད་མ་འགྱུ་སྟེ་འབྱུང་བ་མེའི་ཁམས་སོ༔ གྲིབ་ཆུང་ལྡོག་ནས་བྱ་གདང་ཞོན་ཚུད་ཆད་ལ༔ གཡོན་གྱི་སྲོག་གཅོད་མ་འགྱུ་སྟེ་འབྱུང་བ་ལྕགས་ཀྱི་ཁམས་སོ༔ ས་སྲོས་ནས་ནམ་ཕྱེད་ཚུན་ཆད་ལ་མདུན་གྱི་སྲོག་གཅོད་མ་འགྱུ་སྟེ་འབྱུང་བ་ཆུའི་ཁམས་སོ༔ ཉི་ཤར་ཕྱེད་ཡོལ༔ ས་སྲོས་ནམ་ཕྱེད་ཡོལ༔ གཙོ་འཁོར་སྲུང་མ་དང་བཅས་པ་རྒྱུ་སྟེ༔ འབྱུང་བ་སའི་ཁམས་སོ༔ ༈ གཉིས་པ་ཁམས་གཤེད་ལག་ལེན་བསྟན་པ་ནི༔ དང་པོ་བསྒྲུབ་པའི་ཚེས་གྲངས་བཟང་པོ་ཚེས་གཅིག་ལ་ཞུགས་ཏེ༔ བཅའ་གཞི་གཞུང་ལྟར་བྱས་ལ་ལིང་ག་བྱས་པ་མདུན་ལས་ཁུང་དུ་བཅུག་ལ༔ རང་ཉིད་ཤིང་ལས་གྲུབ་པའི་སྲོག་གཅོད་གཙོ་འཁོར་བསྐྱེད༔ ལིང་ག་ཕུར་པས་མནན་ལ༔ དྲག་པོའི་ཐུན༔ གདུག་པ་ཅན་གྱི་ཤིང་གི་ཕུར་པས་བརྩམ་ཞིང་དགུག་གཞུག་དང་དམིགས་པ་གསལ་བས༔ དང་པོ་འགྱུ་བའི་དུས་སུ་རྩ་སྔགས་ལ་འདི་བརྒྱ་རྩ་བརྒྱད་བཏགས་ཏེ༔ ཁ་ཤར་ཕྱོགས་སུ་བལྟས་ཏེ་བཟླས་སོ༔ ཆེ་གེ་མོའི་སྲོག་ལ་སྔགས་འབྲུ་དྲུག་ཅུ་རྩ་དགུ་ཡོད་བྃ་མཱ་ར་ཡ་ཐུན་བྷྱོ༔ རག་མོ་རྣིར་ཤཾ་ཀུ་རུ་རྨུགས་ཐུམས་རྦད༔ རག་མོ་ཁ་ལ་ཙ་ཙི་དུན་བྷྱོ༔ རག་ཏ་ཐུན་རྦད༔ ཙ་ལ་ཙ་ལ་ཐུན་བྷྱོ༔ ཙ་ཙིཏྟ་རྦད༔ སྙིང་ལ་དུན༔ རག་མོ་ཁ་ལ་ཙ་ཙ་དུན་བྷྱོ༔ ཏི་ཐ་བཾ་རིལ༔ ས་མ་ཡ་དུན་བྷྱོ༔ དགྲ་བོའི་སྲོག་ལ༔ མཱ་ར་ཡ་ཐུན་བྷྱོ༔ ཞེས་བཟླས་ཤིང་གི་ཕུར་བས་གདབ༔ གཡས་ཀྱི་མ་མོ་འགྱུ་དུས་སུ༔ རང་མེ་ལས་གྲུབ་པར་བསྐྱེད༔ ལིངྒ་ལྕགས་སུ་བསྐྱེད༔ དྲག་པོའི་ཐུན་མེ་མགལ་གྱིས་བརྩམ་ཞིང་སྔགས་ཀྱི་དབུ་རཾ་དུ་བསྒྱུར་ལ༔ སྔགས་བརྒྱ་རྩ་བརྒྱད་བཟླས་སོ༔ ༈ གཡོན་གྱི་མ་མོ་འགྱུ་དུས་སུ༔ རང་ལྕགས་ལས་གྲུབ་པར་བསྐྱེད༔ ལིང་ག་ཤིང་ལས་གྲུབ་པར་བསྐྱེད༔ དྲག་པོའི་ཐུན་ལྕགས་ཕུར་དང་༔ མི་བསད་པའི་མཚོན་གྱིས་བརྡེག་ཅིང་༔ ཐུན་སྔགས་ཀྱི་དབུས་སུཾ་དུ་བསྒྱུར་ལ་སྔགས་བརྒྱ་རྩ་བཟླས༔ ༈ མདུན་གྱི་མ་མོ་འགྱུ་དུས་སུ༔ རང་ཆུ་ལས་གྲུབ་པར་བསྐྱེད༔ ལིང་ག་མེར་བསྐྱེད་ལ༔ དྲག་པོའི་ཐུན་བྲབ་དུག་ཆུ་ཏིག་ཅིང་ཐུན་སྔགས་ཀྱི་དབུ་ཁྃ་དུ་བསྒྱུར་ལ་སྔགས་བརྒྱ་རྩ་བརྒྱད་བཟླས་སོ༔ གཅོ་འཁོར་ཐམས་ཅད་འགྱུ་དུས་སུ༔ རང་ས་ལས་གྲུབ་པར་བསྐྱེད༔ ལིང་ག་ཆུ་ལས་གྲུབ་པའི་དགྲ་བོ་སྟོབས་དང་བྲལ་བར་བསམ་ལ༔ དྲག་པོའི་ཐུན་ཕུང་སའི་ཐུན་བྲབ་ཅིང་༔ ཐུན་སྔགས་ཀྱི་དབུ་ལཾ་དུ་བསྒྱུར་ལ་སྔགས་བརྒྱ་རྩ་བརྒྱད་བཟླས་སོ༔ དེ་མིན་པའི་དུས་སུ་གཞུང་བཞིན་སྒྲུབ་པ་ཞག་ཉེར་གཅིག་པོ་བྱ༔ དེའི་བར་དུ་གསུམ་པ་དྲག་པོའི་དུས་ཐུན་མ་ཆག་པར་བྱའོ༔ ཐུན་གྱི་དུས་སུ་ཁ་ཡང་དེའི་ཕྱོགས་སུ་བལྟས་ལ་བྱ༔ འགྱུ་བའི་རྟགས་སུ་ལུས་སྦྲིད་པ་དང་༔ སྐྱི་ཟིང་བ་དང་༔ འཇིགས་ངམ་པ་ཡོང་ངོ་༔ དགྲའི་ཁམས་ངོ་ཤེས་ན་དེ་ཉིད་ཀྱི་གཤེད་བསྟུན་པས་ཆོག༔ ཐུན་སྔགས་ལྔ་ཀ་བྱ་མི་དགོས་སོ༔ བཞི་པ་ལས་མཇུག་མནན་པས་བཅད་པ་ནི༔ སྒྲུབ་པ་ཐོན་པ་དང་༔ གཞུང་ལྟར་ལས་ལ་སྦྱར་བར་བྱ་སྟེ༔ སྔར་གྱི་ལིང་ག་ལས་ཁུང་དུ་བཅུག་ལ༔ དྲག་པོའི་ཐུན་སྣ་ཚོགས་པས་བྲབ་ལ་བྲུབ་ཁུང་ཁ་གཡམ་པས་བཅད་ལ་བཞག་གོ༔ དེ་ནས་ཀླུ་ལ་ཐེབས་པའི་དུས་སུ་རྫའི་གའུ་ཁ་སྦྱོར་བཅོས་ལ༔ དགྲ་བོ་ཤིང་ཁམས་པ་ཡིན་ན་ལིང་ག་གའུ་དཀར་པོའི་ནང་དུ་བཅུག༔ དགྲ་གང་ཡིན་པའི་དྲི་མ་དྲོད་མ་ཡལ་བ་དང་༔ དཀར་གསུམ༔ མངར་གསུམ༔ སྦྲུལ་ཤ༔ སྦལ་པ་ནག་པོའི་ཁྲག་རྣམས་བླུགས་ལ་ག་འུར་སྡིག་པ་ནག་པོ་གཅིག་བཅུག་ལ་གའུའི་ཁ་གཅོད་ལ་རྡོ་རྗེ་རྒྱ་གྲམ་བྲི༔ རྡོ་རྗེའི་ལྟེ་བ་ལ་ཆེ་གེ་མོ་ནན་བྱ་བ་བྲི༔ རྭ་བཞི་ལ་ཨོཾ་ནན༔ ཨཱ༔ ནན༔ ཧཱུཾ་ནན༔ སྟམྦྷ་ཡ་ནན༔ བྱ་བ་བྲིས་ལ༔ ཕ་ཝོང་གི་བྲུན་དང་༔ དམེ་ཕོའི་ཆུས་བྱུག་གོ༔ དགྲ་བོ་ཤིང་ཁམས་པ་ཡིན་ན་མནན་པ་བྱེད་ས་ཆུ་མེད་ཅིང་ཀླུ་གནས་སར་སྦ༔ ག་འུ་ས་ཚོན་གྱིས་བསྐོར༔ ལག་ལེན་དང་ས་དམིག་བསྲུང་བ་རྣམས་གཏད་ཁྲོམ་ལྟར་བྱའོ༔ དགྲ་བོ་མེ་ཁམས་པ་ཡིན་ན་གའུ་ཆུ་མདོག་དུ་བྱ༔ ཆུ་མིག་གམ་ཆུ་ཁར་སྦའོ༔ དགྲ་བོ་ཆུ་ཁམས་ཡིན་ན་གའུ་སེར་པོ་བྱ༔ སའི་འོག་ཏུ་སྦའོ༔ དགྲ་བོ་ལྕགས་ཁམས་ཡིན་ན་གའུ་དམར་པོ་བྱ༔ ཆུ་མེད་སར་མནན༔ དགྲ་བོ་ས་ཁམས་ཡིན་ན་གའུ་ཤིང་གིས་བྱ་ཞིང་ཤིང་ལ་ཀླུ་གནས་སར་སྦའོ༔ ཤིང་ཁམས་ཡིན་ན་གའུ་ལྕགས་མདོག་བྱ༔ ལྕགས་རྡོ་ཡོད་སར་མནན་ནོ༔ དེ་ལྟར་གཤེད་བསྟུན་པ་གནད་དོ༔ ༈ ལྔ་པ་དགྲ་བོ་འཆི་དུས་ནི༔ རབ་མནན་པ་རྫོགས་པ་དང་འཆི༔ འབྲིང་ཟླ་བ་གཅིག་ན༔ ཐ་མ་ཟླ་བ་གཉིས་ན༔ ཡང་ཐ་ཟླ་བ་གསུམ་མམ་བཞི་ན་ཐེ་ཚོམ་མེད་དོ༔ ཟླ་བ་བཞི་ན་རྟགས་མ་བྱུང་ན་མནན་པའི་ས་ན་ལྷ་འདྲེ་མེད་པ་ཡིན་པས་རྫས་རུལ་བ་ཞེས་བྱ་བ་ཡིན༔ སྒྲུབ་པ་བྱ་མི་དགོས༔ ཐུན་དྲུག་ལན་གསུམ་བསྐྱར་ལ་མནན་པ་ཁ་གསུམ་བཞིར་བྱ༔ མནན་པ་ལ་ནན་ཏན་བྱས་པ་གཅིག་པུས་ཆོག་གོ༔ མནན་པ་དམིགས་སུ་མ་སོང་ན་རྟགས་མི་འབྱུང་བས་མནན་པ་ལ་ནན་ཏན་བྱ་བ་གལ་ཆེའོ༔ གཞུང་སྒྲུབ་ཐེབ་གཅིག་ལས་ཕྱིས་སྒྲུབ་མི་དགོས་སོ༔ ནམ་དགོས་དུས་སུ་ཐུན་དྲུག་གི་ལས་ལ་སྦྱར་བས་ཆོག་གོ༔ ལྷ་མོ་འདིའི་མ་ཀླུ་ཡིན་པས་ལས་མཇུག་མནན་པས་མ་བཏུལ་ན་ལས་འགྱང་ངོ་༔ མནན་པ་གཅིག་པུས་ཀྱང་ལས་འགྲུབ་པ་ཡིན་ནོ༔ མ་མོའི་ལས་མཐའ་སྤུ་གྲི་གསང་བའི་ཡང་སྙིང་ཞེས་བྱ་བ་མནན་པ་འདི་མེད་ན་དཔའ་བོ་གོ་མཚོན་མེད་པ་དང་འདྲའོ༔ འདི་ཡོད་ན་དཔའ་བོ་གནམ་ལྕགས་ཀྱི་མཚོན་ཐོགས་པ་དང་འདྲའོ༔ སྲོག་གཅོད་ངན་ཐབས་ཚེའི་དུས་འདའ་བའི་སྤུ་གྲི་མནན་པ་ལས་ཀྱི་ཁ་སྐོང༔ དུག་དང་འདྲ༔ མེ་དང་འདྲ༔ མཚོན་དང་འདྲ༔ ཀུན་ལ་མེད་པའི་ཁྱད་ཆོས་འདི༔ བླ་མེད་གསང་བ་སྙིང་ཐིག་གི༔ བཀའ་སྲུང་ཉིད་དུ་བཅས་ནས་བཞག༔ ལས་ཅན་ཅིག་དང་འཕྲད་པར་ཤོག༔ གཏད་རྒྱ༔ བཀའ་རྒྱ༔ ཌཱཀྐིའི་རྒྱ༔ སྲོག་ལེན་ནག་མོའི་རྒྱ་ཡོད་དོ༔ ༄༅༔ ༔སྤྱི་གནད་ལ༔ ལྟ་བ་མེད་ན་དབང་དུ་མི་འདུ༔ དམ་ཚིག་མ་བསྲུངས་ན་མི་ཉན༔ དམ་རྫས་མ་ཚོགས་ན་མི་ཡོང་༔ བཟླས་པ་མ་ཐེམ་ན་ལས་མི་འགྲུབ༔ ཞེ་སྡང་མེད་ན་སྒྲོལ་དུ་མི་བཏུབ༔ སྲོག་བདག་ནག་མོ་འདི་ནོར་ལ་ཤིན་ཏུ་གཟན༔ ལས་མྱུར་རོ༔ ས་མ་ཡ༔ རྒྱ་རྒྱ་རྒྱ༔ ༔ དགེའོ༔ ༄༅༔ ༔མུ་སྟེགས་མཁའ་འགྲོ་ནག་མོ་ཡི༔ མན་ངག་ལོགས་སུ་གབ་པ་ནི༔ ལས་ཀྱི་ཁ་སྐོང་གསུམ་དུ་བསྟན༔ བླ་རྡོ་སྔགས་སྒྲོམ་ཆོ་འཕྲུལ་གནད༔ རྒྱ་རྒྱ་རྒྱ༔ ༄༅༔ ༔བླ་རྡོ་དྲེགས་པ་སྤྱི་ཡི་གནད༔ འཕྱུགས་མེད་སྲོག་གི་གནད་དུ་བཤད༔ རྫས་ནི་ན་ཆུང་སྣེལ་ཕྲུག་གམ༔ ཤེལ་ནག་བྱ་ནག་སྙིང་དག་ཏུ༔ དུར་ཁྲོད་རས་ལ་ཙཀྲ་བྲི༔ མུ་ཁྱུད་གསུམ་ལ་རྩིབས་བརྒྱད་པ༔ རྩིབས་ལ་རྩ་སྔགས་བྲི་བར་བྱ༔ མུ་ཁྱུད་མ་མོ་སྤྱི་སྔགས་བྲི༔ ལྟེ་བ་མ་བྷྱོ་གཟབ་ཏུ་བྲི༔ རྒྱབ་ཏུ་རྟེན་འབྲེལ་སྙིང་པོ་བྲི༔ རབ་གནས་བྱས་ལ་ལུས་ལ་བཅང་༔ སྐབས་སུ་ཀླད་ལ་བསྐོང་ཞིང་བརྡབ༔ དེ་ཡིས་བྲན་བཞིན་ལས་བྱེད་འགྱུར༔ གལ་ཏེ་འགྱང་ཞིང་ལས་འགོང་ན༔ འབོད་རྦད་མཐའ་གཉིས་བཟློག་བྱས་ལ༔ བསད་སྔགས་བཏགས་ལ་སྒྲུབ་པར་བྱ༔ དེ་ཡིས་བྲན་བཞིན་ལས་བྱེད་འགྱུར༔ ༈ སྔགས་སྒྲོམ་གཞུང་དང་འདྲ་བ་ལ༔ སོད་མོས་ནག་ལེ་ཁ་ཁྱི་ཨོཾ༔ སྲོག་མ་སྲིད་སོད༔ སྙིང་ཁ་ཁ་བཾ་ཡ་ཡ་སོད༔ ཙ་བ་བི་རི་མུ་སོད༔ གྷ་ཡ་སོད༔ རྣིར་ཡ་སོད༔ རག་མོ་ཙིཏྟ་རྦད༔ རག་མོ་ཙིཏྟ་ཟློག་རྦུད༔ བར་བྱ༔ སརྦ་དུཥྚན་ཆེ་གེ་མོ་ཤ་ཏྲཱུཾ་མ་ར་ཡ་རྦད༔ དེས་ཀྱང་འགྲུབ་པར་མ་གོང་བཞིན་སྒྲོམ་དུ་གཞུག་གྱུར་ན༔ འབོད་རྦད་མས་ཤམ་བཟློག་པ་ལ་ཨོཾ་ནས་ཙིཏྟ་རྦུད་ཡན་ཆོད་བསད་སྔགས་རྦད་སྔགས་བཏགས་ལ་སྒྲུབ༔ དེ་ལྟ་བུ་ཡི་སྦྱོར་བ་ཡིས༔ ཚངས་པའི་ཚེ་དང་ལྡན་ཡང་སྒྲོལ༔ ཐེ་ཚོམ་སོམ་ཉི་མེད་པའོ༔ ༈ ཆོ་འཕྲུལ་ལས་མཐའ་བསྟན་པ་ནི༔ མ་ཏྲཾ་འཇིམ་པའི་ཉ་བོ་སྙིང་ཁར་བྲུབ་ཁུང་བཅའ༔ དབུས་སུ་དེའི་སྟེང་དུ་གཏོར་མ་ལ་ལིང་ག་བཙུགས་ལ་བཞག༔ ལྟས་ངན་སེམས་ཅན་འདི་ལ་ལྟས་ངན་སྣ་ཚོགས་ཐོང་བྱ་བས་བསྐོར་སྣ་ཚོགས་པའི༔ ཤའམ་སྙིང་ངམ་རུས་པ་སོགས་གང་རྙེད་ལ༔ ཕུང་ས་ཁྲག་དང་སྦྱར་བྱས་ལ༔ ཤ་ཟ་ཅེ་སྤྱང་མགོ་ཅན་གནོད་སྦྱིན་མ་ལ༔ ལག་གཉིས་ལྟས་ངན་སྤྲེའུ་ལ་སོགས་པའི་གཟུགས་སྣ་ཚོགས་ཁྱེར་བ་བྱ༔ སྲོག་སྔགས་འབྲུ་གཅིག་ཀྵཿཐ་མ་རུ༔ ཆེ་གེ་ལ་ལྟས་ངན་སྣ་ཚོགས་ཐོང་༔ བྱ་བས་བསྐོར་ལ་སྙིང་ཁར་གཞུག༔ གཤིན་རྗེ་ཝ་གདོང་ནག་མོར་བྱ༔ སྙིང་ཁར་སྲོག་སྔགས་ ཡ་གཞུགས་པ་འདྲ༔ སྲོག་གཅོད་ཤ་ཟ་ནག་མོ་ནི༔ འུག་གདོང་ཕྱག་མཚན་གོང་དང་འདྲ༔ སྙིང་ཁར་སྲོག་སྙིང་བྲིས་ལ་གཞུག༔ མགོ་ངོས་ཟུར་དུ་གནོད་སྦྱིན་མོ༔ གཡས་གཡོན་ཟུར་དུ་གཤིན་རྗེ་མོ༔ བདུད་མོ་རྣམ་གཉིས་བཞག་པར་བྱ༔ གཏོར་མའི་རྩེ་ལ་ལྷ་མོའི་གཟུགས༔ རོ་རས་དག་ལ་བྲིས་པ་ནི༔ གཏོར་མའི་རྩེ་ལ་གཟུག་པར་བྱ༔ རྩ་བའི་སྔགས་ལ་འདི་བཏགས་བཟླས༔ ཧེ་ཙ་དུ་ན་ཕོབ་ཡ༔ དེ་བཟླས་རང་ལ་ཆོ་འཕྲུལ་ཡོང་༔ དེ་ནས་མ་ཏྲཾ་མོ་དཔོན་གཡོག་ལྷ་དང་གཟུགས༔ དགྲ་ཡོད་ཕྱོགས་སུ་ཁ་བསྒྱུར་ལ༔ རྒྱབ་ནས་ཐུན་གྱིས་བྲབ་བྱ་ཞིང་༔ གོང་ན་རྦད་སྔགས་བཏགས་བྱས་ལ༔ དེ་ལ་འདི་བཏགས་བཟླས་པར་བྱ༔ ཆེ་གེ་མོ་ཁུ་ཙ་ཧེ་ཕཊ་ཡ༔ ཞེས་བཟླས་བསྐུལ་ཞིང་སྔགས་ཀྱིས་གཟིར༔ མ་ཉན་སྔགས་སྒྲོམ་གོང་དང་འདྲ༔ ལྷ་མོའི་ཆོ་འཕྲུལ་ཁྱད་འཕགས་འདི༔ ལས་ཅན་ཅིག་དང་འཕྲད་པར་ཤོག༔ ས་མ་ཡ༔ རྒྱ་རྒྱ་རྒྱ༔ཁ་ཐཾ༔ ཨུ་ཁ་ཐཾ༔ དམ་རག་ཤ༔ ཁ་ར་རགྴ༔ ཁུ་མ་རིལ་མ་རིལ༔ མ་མོ་བྷྱོ༔ འདིས་མོ་རྒྱུད་ཐམས་ཅད་གནད་ལ་ཕེབས་སོ༔ ཞག་རེ་ལ་བརྒྱ་བརྒྱ་བཟླས་སོ༔ སྲོག་འཁོར་མུ་ཁྱུད་ལ་ཡང་འདི་འབྲི་བ་ཤོག་སེར་མཐོ་གང་སོར་བཞི་པ་གཅིག་ལས་ཞལ་བཤུས་པའི་དཔེའི་ཡང་ཚབ་ཡིན་ནོ་ཡིན་ནོ༔ ཨྠིྀ༔